God of War III

**God of War III** (בתרגום לעברית: **אל המלחמה 3**) הוא משחק פעולה-הרפתקאות שיצא ב-16 במרץ 2010 לקונסולת המשחקים פלייסטיישן 3, בפיתוחם של אולפני סנטה מוניקה ובהפצתה של סוני אינטראקטיב אנטרטיינמנט. המשחק הוא החמישי בזיכיון משחקי הווידאו "God of War" והמשכו של המשחק "God of War II" מ-2007. המשחק הוא הראשון בסדרה שפותח ללא מעורבותו של יוצר הסדרה דייוויד ג'ף. המשחק מבוסס באופן רופף על המיתולוגיה היוונית ומתרחש ביוון העתיקה, כאשר המוטיב העיקרי הוא נקמה. השחקן שולט בדמותו של קראטוס, הפרוטגוניסט הראשי ואל המלחמה לשעבר, שנבגד בידי זאוס, מלך האלים האולימפיים, ומגלה שהוא אביו. קראטוס מצית מחדש את המלחמה הגדולה, מטפס על הר האולימפוס, אך ננטש על ידי גאיה הטיטאנית. הוא מונחה על ידי רוחה של אתנה ויוצא להילחם במפלצות, אלים וטיטאנים בחיפוש אחר פנדורה, שבלעדיה לא יוכל לפתוח את תיבת פנדורה, להביס את זאוס ולשים קץ לשלטון האלים האולימפיים כדי להשלים את נקמתו.

המשחקיות דומה לזו של המשחקים הקודמים - קרבות שמבוססים על קומבואים (combos, שילובי לחצנים), ואשר מתבצעים באמצעות כלי הנשק העיקרי של קראטוס, להבי הגלות, וגם באמצעות כלי נשק משניים שנרכשים תוך כדי משחק. המשחק מציג אירוע זמן תגובה (Quick Time Event, בקיצור QTE), לפיו השחקן צריך להפעיל סדרת מקשים משתנה כדי להביס יריבים מאתגרים יותר ובוסים. כאופציה חלופית לקרבות, השחקן יכול להשתמש בארבעה סוגים של התקפות קסם מיוחדות וכן יכולת מעצימת-כוח אך מוגבלת בזמן. המשחק כולל גם אלמנטים של משחק חשיבה ממוחשב ושל משחק פלטפורמה. בהשוואה למשחקים הקודמים, המשחק כולל מערכת קסמים משודרגת, יותר אויבים, זוויות מצלמה חדשות ותכנים להורדה.

עם צאתו של המשחק, הוא זכה לשבחים רבים על הגרפיקה, המשחקיות וקנה המידה שבו, אם כי נרטיב העלילה זכה לביקורות מעורבות. המשחק זכה במספר פרסים, כולל "המשחק המצופה ביותר לשנת 2010" ו"משחק הפלייסטיישן 3 הטוב ביותר" בטקס פרסי משחקי הווידאו של Spike TV, ולפרס ההישג האמנותי בטקס פרסי משחקי הווידאו מטעם האקדמיה הבריטית לאמנויות הקולנוע והטלוויזיה. המשחק נחשב לאחד המשחקים הנמכרים ביותר בסדרה, ומשחק הפלייסטיישן 3 השלישי בגודלו ברשימת הנמכרים ביותר בכל הזמנים. נכון ליוני 2012, הוא מכר למעלה מ-5 מיליון עותקים ונכלל באוסף "God of War Saga", ששוחרר ב-28 באוגוסט 2012 לקונסולת פלייסטיישן 3.

מאז יציאתו של המשחק, הוא נחשב לאחד המשחקים הטובים ביותר בכל הזמנים. לרגל חגיגות העשור לקיומו של זיכיון המשחקים, יצאה ב-14 ביוני 2015 גרסה בהפרדה גבוהה עבור קונסולת פלייסטיישן 4, "God of War III Remastered". נכון ליוני 2023, גרסה זו מכרה למעלה מ-4 מיליון עותקים. אחרי יציאתם של שני משחקי פריקוול, יצא משחק המשך ל-God of War III בשנת 2018, שנקרא בפשטות "God of War". המשחק מתרחש מספר עשורים לאחר God of War III, ומשמש כאתחול רך לסדרת המשחקים כאשר משנה את מיתולוגיית הזיכיון למיתולוגיה נורדית. ב-12 בפברואר 2026 הוכרז במהלך פרזנטציית State of Play של סוני על פיתוחו של רימייק למשחק עבור קונסולת פלייסטיישן 5, כחלק מטרילוגיית המשחקים המקוריים.

## משחקיות

המשחק הוא משחק פעולה-הרפתקאות בעל אלמנטים בסגנון הכה ושסף. את המשחק ניתן לשחק בנקודת מבט מגוף שלישי, והוא כולל זווית מצלמה קבועה. השחקן שולט בדמותו של קראטוס ומשתתף בקרבות המבוססים על רצפי קומבואים, עם אלמנטים של משחק פלטפורמה וחידות הגיון. הוא נלחם באויבים ובמפלצות שמבוססים על המיתולוגיה היוונית, ביניהם קנטאורים, הרפיות, כימרות, קיקלופים, סאטירים, מינוטאורים, סירנות, קרברוסים וגורגונות. על השחקן לטפס על קירות וסולמות, לקפוץ מעל תהומות ולהתנדנד בעזרת חבלים כדי להתקדם במשחק. חידות ההגיון שנכללות במשחק משתנות ברמת הקושי שלהן - כמה מהן דורשות להציב עצמים בסדר מסוים, בעוד אחרות מוקצבות בזמן ודורשות דיוק מרבי, כמו חידת הגיון בעלת מכניקה שדומה למשחקי גיטאר הירו. כמו במשחקים קודמים, בהם היה ניתן למצוא עיני גורגונות ונוצות עוף החול כדי למלא את מדי הבריאות והקסם, ניתן למצוא במשחק זה גם קרני מינוטאורים, שמעלים את הרמה של אותו מד מסוים. הדבר מאפשר שימוש ממושך יותר בכלי נשק משניים, הנקראים ממצאים עתיקים.

### כלי נשק, קסמים וממצאים עתיקים
כלי הנשק העיקריים של קראטוס במשחק זה הם **להבי הגלות**, אשר מחליפים את להבי אתנה מהמשחקים הקודמים ומתחילתו של המשחק. צמד הלהבים מחוברים לשלשלאות וכרוכים סביב זרועותיו, וניתן להניף אותם בצורה הגנתית במגוון תנועות. במהלך המשחק, קראטוס משיג כלי נשק חדשים, ביניהם **הטופרים של האדס** - צמד ווים מעוקלים המחוברים לשלשלאות ברזל, אותם השיג קראטוס לאחר שהרג את אל השאול האדס. טופרים אלה ספוגים בכוחו של האל, ומאפשרים את נטילת נשמותיהם של אויביו; **הקסטוס מנמאה**, צמד כפפות קרב גדולות, שחושלו כדי לדמות ראשי אריות ומגבירות את כוחו של הלובש אותן. ניתנו במקור להרקולס לאחר ששחט את האריה מנמאה, ואותם קראטוס לקח ממנו לאחר הקרב ביניהם. הם הנשק היחיד המסוגל לשבור אבני אוניקס גדולות בצורתם של מגינים, שריון וקירות; ו**השוט של נמסיס**, צמד שלשלאות שבסוף כל אחת מהן שלושה פגיונות דמויי טופרים. השוט חושל בידי הפייסטוס וניתן לקראטוס לאחר שהביא לו את אבן אומפאלוס. באפשרות השוט ליצור כוח חשמלי המחשמל את אויביו.

שלא כמו במשחקים הקודמים, יכולות קסם נרכשות רק לאחר קבלתו של כלי נשק חדש, מה שמעניק לאותו כלי נשק יכולות קסם משלו. יכולת הקסם **צבא ספרטה** ניתנת לשימוש יחד עם להבי הגלות, ומזמנת את צבא ספרטה שיוצר מגנים, חרבות וחצים מסביב לקראטוס; יכולת **זימון הנשמות** ניתנת לשימוש יחד עם טופרי האדס, ומזמנת את נשמותיהם של יצורים מתים כמו קרברוס וכימרה שילחמו לצד השחקן; יכולת **השאגה מנמאה** ניתנת לשימוש יחד עם הקסטוס מנמאה, כאשר נעיצת הקסטוס באדמה יוצרת גל הדף הרסני; ויכולת **זעמה של נמסיס** ניתנת לשימוש יחד עם השוט של נמסיס, המנחיתה מכת חשמל היקפית ורבת עוצמה. נוסף על ארבעת כלי הנשק העיקריים, ניתן להשתמש בשלושה כלי נשק משניים, הנקראים ממצאים עתיקים - **הקשת של אפולו**, חץ וקשת בדומה לארס של טיפון מהמשחק הקודם, שיורה מטחי אש. הקשת נלקחת מפריתאוס, מאהבה בן התמותה של פרספונה, השבוי בממלכתו של האדס; **ראשו של הליוס**, ראשו של אל השמש הליוס, הנערף על ידי קראטוס לאחר שהרג אותו. מספק אלומת אור חזקה היכולה לחשוף גם תיבות ומעברים נסתרים, ומשמש גם כנשק לסינוור אויבים; ו**מגפיו של הרמס**, מעטפת שריון בעלת כנפיים בוערות המעניקה לנועל אותן מהירות גדולה. קראטוס השיג אותן לאחר שחתך ללא רחמים את רגליו של הרמס, ובאפשרותו לזנק למרחקים קצרים ולרוץ במרומי צוקים גבוהים.

### קרבות בוסים
* ההיפוקמפוסים ופוסידון: היפוקמפוסים (שילוב בין סרטן לסוס) קטלניים המתקיפים עם צבתות או גל מים ומשרתים את פוסידון, אל הים. במהלך הקרב פוסידון שולט בהתגלמות של עצמו, ולאחר שקראטוס משחרר אותו מהאוואטר הוא מכה אותו למוות. כשפוסידון מת, שיטפונות מציפים את ערי יוון העתיקה.
* האדס: אל השאול, נלחם בעזרת צמד חרבות סגולות הנקראות "טופרי האדס". לאחר קרב שבו האדס מנסה לשאוב את נשמתו של קראטוס, אל השאול מנסה להפיל אותו לנהר הסטיקס. לבסוף קראטוס גובר עליו, גונב את חרבותיו ואת נשמתו.
* הרמס: אל אולימפי. נועל מגפיים מכונפים ההופכים אותו למהיר ביותר. שחצן ויהיר, הוא מתגרה בקראטוס על כי לא יוכל להשיגו עקב מהירותו הגבוהה. לאחר מרדף, קראטוס מצליח להחלישו, לחתוך את רגליו ולשמור את מגפיו לעצמו.
* הרקולס: גיבור ואל למחצה, בנו של זאוס ואחיו החורג של קראטוס. הוא רוצה להרוג את קראטוס ולקחת את מקומו כאל המלחמה. נלחם עם אגרופנים חזקים מהעיר נמאה. במהלך הקרב ביניהם קראטוס לוקח ממנו את האגרופנים ובעזרתם מכה אותו עד מוות.
* קרונוס: טיטאן ואביו של זאוס. זאוס גזר עליו לסחוב על גבו את מקדש פנדורה למשך שארית חייו, וכאשר קראטוס לקח את התיבה, זאוס התמלא פחד וגירש את אביו לטרטרוס, שם הוא פוגש את קראטוס, ומבקש לנקום בו. לאחר קרב שבו קראטוס מטפס על קרונוס, הוא נבלע על ידו ומשסע את בטנו בעזרת חרב האולימפוס.
* סקורפיוס: מלכת העקרבים. קראטוס נתקל בה במערות אולימפוס. לאחר קרב שבו ילדיה העקרבים עוזרים לה, קראטוס מצליח להשמידה בעזרת העוקץ של עצמה.
* זאוס: הבוס האחרון והחזק ביותר במשחק, מסוגל לתת אגרופים חזקים ולזרוק חזיזי רעם. קראטוס נלחם בו בהיכל הלהבה ולאחר שהוא גובר עליו, פנדורה מקריבה את עצמה ופותחת את תיבת פנדורה. לאחר שמתה, קראטוס פותח את התיבה, אך מגלה שהיא ריקה. הוא נלחם בזאוס במרפסת ההיכל, אך גאיה, אשר מתברר שעדיין חיה, מנסה להרוג את שניהם. הם נופלים לתוכה ומגיעים אל לבה, שם הם נלחמים את הקרב האחרון והקשה ביותר, בו זאוס מתקיף את קראטוס בעזרת כפילים של עצמו. לאחר שגבר על זאוס, קראטוס משפד אותו דרך ליבה של גאיה בעזרת חרב האולימפוס. לאחר מותה של גאיה, זאוס עדיין חי והוא שולח את קראטוס למסע אל תוך עצמו. לאחר שסולח לעצמו על מעשיו ומשיג את כוח התקווה, קראטוס הורג את זאוס על ידי הכאתו למוות.

## סיפור
### תפאורה
כמו קודמיו, המשחק "God of War III" מתרחש בגרסה חלופית של יוון העתיקה, המאוכלס בידי האלים האולימפיים, הטיטאנים ושאר גיבורים ודמויות מהמיתולוגיה היוונית. אירועי המשחק מתרחשים בתקופת הזמן שבין המשחק God of War II מ-2007 ל-God of War מ-2018, במספר מקומות על הר האולימפוס - ביניהם קברו של ארס, העיר אולימפיה, הדרך של אאוס, הלבירינת, כמה אזורים של ארמון האלים כמו הפורום והגינה של הרה, השאול וטרטרוס.

קברו של ארס, בו קבורים שייריו של אל המלחמה לשעבר, נמצא לצידו של הר אולימפוס יחד עם העיר אולימפיה. מעבר לגבולות העיר נמצאת הדרך של אאוס, מערה נסתרת למרגלות ההר. ארמון האלים הוא ביתם של האלים האולימפיים, ובו נמצאים הפורום (קולוסיאום קטן), הגינה של הרה וההיכלים של אפרודיטה ופוסידון. הלבירינת הוא פאזל שמימי שעוצב על ידי האדריכל דדלוס כדי לכלוא את פנדורה במערות האולימפוס, מקום מושבה של סקורפיוס וצאצאיה. השאול הוא ממלכת המתים, מחולק בידי נהר הסטיקס, והוא נשלט בידי האדס. ארמונו של האדס מכיל את שייריה של אשתו פרספונה, אותה קראטוס הרג במשחק Chains of Olympus. בשאול ממוקמים גם הפסלים של שלושת שופטי השאול, שמחזיקים בשלשלאות האיזון המחברים בין השאול לאולימפוס. טרטרוס הוא כלא המתים, אליו גורש קרונוס הטיטאן אחרי שקראטוס השיג את תיבת פנדורה מהמקדש שלה במשחק משנת 2005.

### דמויות
קראטוס הוא פרוטגוניסט המשחק ולוחם ספרטני, שהופך לאל למחצה אחרי שהוא הורג את אל המלחמה ארס ומבקש לנקום בזאוס על כך שבגד בו. דמויות נוספות כוללות אלים יווניים כמו אתנה, אלת החוכמה ובת בריתו של קראטוס; מלך האלים זאוס, אביו של קראטוס והאנטגוניסט הראשי; אל הים פוסידון; אל השאול האדס; נפח האלים הפייסטוס; שליח האלים ואל המהירות והסחר הרמס; אל השמש הליוס; מלכת האלים ושליטת הצומח הרה; ואלת האהבה אפרודיטה. מוצגים במשחק מספר טיטאנים, ביניהם גאיה, קרונוס, אפימתאוס, אוקיינוס ופרסס. דמויות נוספות כוללות את האל למחצה ואחיו החורג של קראטוס הרקולס; הארכיטקט דדלוס, אביו של איקרוס; ופנדורה, בתו המלאכותית של הפייסטוס. דמויות משנה כוללות את שלושת שופטי השאול; המלך מינוס, המלך רדמנתיס והמלך איאקוס. פיריתוס הוא אסיר בעולם המתים שמאוהב בפרספונה; אשתו של קראטוס ליסנדרה ובתו קאליופה, אשר מופיעות בסצנה המתרחשת בתת-מודע של קראטוס.

### עלילה
קראטוס, גאיה ושאר הטיטאנים מטפסים על הר אולימפוס כדי להשמיד את האלים האולימפיים. פוסידון מתחיל במתקפה עליהם, אך נהרג על ידי קראטוס והדבר גורם לשיטפון על יוון. הם מגיעים לפסגת האולימפוס, ומנסים לתקוף את זאוס, אך הוא מפיל אותם מההר בעזרת חזיזי הברקים שלו. בעוד גאיה מחזיקה בצידי ההר, היא מסרבת להציל את קראטוס באומרה שהוא שימש רק ככלי שרת לנקמתם של הטיטאנים באלים האולימפיים.

קראטוס נופל לתוך נהר הסטיקס ומאבד את חרב האולימפוס, לא לפני שנשמות עולם המתים מחלישות אותו ושוברות את להבי אתנה. הוא יוצא מתוך הנהר ופוגש ברוחה של אתנה, שהתעלתה למישור נעלה יותר של הקיום אחרי שהקריבה את חייה להציל את זאוס מידיו של קראטוס. במישור זה, היא חזתה באמיתות מסוימות שלא יכלה לראות קודם לכן. היא מעניקה לקראטוס את להבי הגלות ואומרת לו שעליו לכבות את להבת האולימפוס כדי להרוג את זאוס. אחרי שמצא את שלושת שופטי השאול ואת שלשלאות האיזון בין העולמות, קראטוס פוגש בקצרה את רוחה של פנדורה וטועה לחשוב שמדובר בבתו המתה קאליופה. אחרי שנפגש עם נפח האלים הפייסטוס והשיב חזרה את חרב האולימפוס, קראטוס הורג את האדס ומשחרר את נשמות השאול. הוא שוקל לחפש אחר נשמתה של קאליופה, אך אתנה מזכירה לו את מטרתו והוא עוזב את עולם המתים. קראטוס מגיע לאולימפיה ומוצא את גאיה כשהיא מתחננת לעזרה. הוא כורת את זרועה כתגמול על כך שבגדה בו, מה שגורם לה ליפול לכאורה למותה.

קראטוס ממשיך לטפס על הר אולימפוס, והורג יריבים חזקים כמו פרסס הטיטאן ואל השמש הליוס. הריגתו של האחרון גורמת לחשיכה נצחית על יוון. הוא רודף אחר הרמס להיכל הלהבה ומוצא שתיבת פנדורה נמצאת בתוך להבת האולימפוס. אתנה אומרת לו שרק פנדורה יכול להחליש את הלהבה. קראטוס משיג את הרמס והורג אותו, בכך משחרר מגפה על פני יוון. בהגיעו לפורום, הוא פוגש בהרה השיכורה שמתעלמת מבקשתו למצוא את פנדורה ומזמנת את הרקולס. קראטוס מנסה לשכנע את הרקולס לא להתערב במלחמה, אך הרקולס הקנאי לאחיו החורג נלחם בו. אחרי שקראטוס הורג את הרקולס, הוא פוגש באפרודיטה, שמעלימה עין ממלחמתו באולימפוס. היא מובילה אותו דרך שער היפריון אל בעלה האובד הפייסטוס. נפח האלים מגלה את תוכניתו של קראטוס להחליש את להבת אולימפוס, ושולח אותו לטרטרוס כדי להשיג את אבן האומפאלוס במטרה לחשל עבורו נשק חדש. קראטוס פוגש בקרונוס הטיטאן, הורג אותו בעבור האבן וחוזר להפייסטוס. אחרי שהפייסטוס מחשל את הנשק, הוא מנסה להרוג את קראטוס, אך משתפד על הסדן שלו. לפני מותו, הפייסטוס מתוודה שניסה להגן על בתו פנדורה, שנכלאה בלבירינת השמימי אחרי שקראטוס פתח את התיבה שלה, ומתחנן בפני קראטוס שיחוס על חייה. קראטוס עושה את דרכו דרך שער היפריון לגינה של הרה והורג אותה משום שהעליבה את פנדורה, לא לפני שעושה את דרכו ללבירינת. הריגתה של הרה גורמת לצמחייה של יוון כולה לנבול.

הארכיטקט הכלוא דדלוס מתמלא צער כשהוא מגלה על מות בנו איקרוס ומת מצערו. קראטוס ממשיך אל הלבירינת ומנווט את דרכו בתוכו כדי להציל את פנדורה. הוא מנטרל את שלושת השופטים ושובר את שלשלאות האיזון. בכך, הוא מעלה את הלבירינת, ופנדורה מנסה להיכנס לתוך הלהבה. זאוס מתערב ונלחם בקראטוס, אך פנדורה מקריבה את עצמה למרות התנגדותו של קראטוס. הוא מוצא שהתיבה שלה ריקה ותוקף את זאוס, אך גאיה מופיעה ומנסה להרוג את שניהם. הם נמלטים דרך פצע פתוח בגוף שלה וממשיכים להילחם בתוך החזה שלה. קראטוס משפד את זאוס בעזרת חרב האולימפוס על הלב של גאיה. בכך, הוא הורג את גאיה וככל הנראה גם את זאוס. קראטוס עוזב, בהאמינו שהרג את זאוס, אך הוא מותקף על ידי ישותו האסטראלית של זאוס, שמפרקת אותו מנשקו ומכוחותיו. לפני שזאוס מצליח לחסל אותו, מופיע בפני קראטוס חזיון של פנדורה במסע הפנימי שלו בתת-מודע. בעזרת רוחן של בתו קאליופה ואשתו ליסנדרה, קראטוס סולח לעצמו וחוזר להכרתו יחד עם כוח התקווה. הוא מאלץ את רוחו של זאוס חזרה לתוך גופו ומכה בו עד מוות.

קראטוס מביט על יוון כולה, ששרויה בכאוס אפוקליפטי מוחלט. אתנה מופיעה בפניו מחדש, ותובעת ממנו להחזיר את מה שהיא חושבת שלקח מתיבת פנדורה. כשקראטוס אומר לה שהתיבה הייתה ריקה, היא מסרבת להאמין בכך ומסבירה שכשזאוס אטם את רוע העולם בתוך התיבה אחרי המלחמה הגדולה, היא הניחה בה גם את כוח התקווה, בראותה את העתיד שהתיבה תיפתח שוב. היא מבינה שכקראטוס פתח את התיבה כדי להביס את ארס, הרוע השתחרר ולאט לאט השחית את האלים בעוד התקווה אחזה בקראטוס, חבויה בתוך כל האשמה והצער שחש מעברו. היא דורשת מקראטוס להחזיר את כוח התקווה לתיבה מתוך מטרה להנחיל בכך את שלטונה על יוון. קראטוס מסרב וככל הנראה הורג את עצמו בעזרת חרב האולימפוס כדי שהתקווה תפוזר באופן שווה לכל האנושות. אתנה המאוכזבת עוזבת בידיים ריקות, וגופתו של קראטוס מתמוטטת למרגלות ציור קיר של עוף החול.

בסצנה שאחרי הכתוביות, שובל של דם נראה מוביל מציור הקיר לחרב האולימפוס, מה שמרמז על כך שקראטוס שרד.

## פיתוח
בראיון משנת 2007 למגזין GameTrailers, היוצר המקורי דייוויד ג'ף הסביר את מטרתו המקורית לסדרת המשחקים - שבראייה לאחור שונה לגמרי מסיום המשחק "God of War III" תחת ניהולו של אסמוסן. לדבריו "סדרת המשחקים מסבירה, או תסביר, מדוע לא קיימים יותר מיתוסים יווניים". הוא מוסיף ואומר שישרור גיהנום על פני הארץ, בעוד האלים האולימפיים והטיטאנים נלחמים בינם לבין עצמם על שליטה. חזונו של ג'ף כלל גם פנתאונים מיתולוגיים אחרים של אלים אחרי שקראטוס הרג את זאוס ואת שאר האלים האולימפיים, והתוצאה תגרום לכך שהאנושות לא תאמין יותר באלים - הסיבה העיקרית לקיומם והדרך היחידה שלהם למות. המשחק God of War III הוזכר לראשונה על ידי קורי ברלוג באירוע ההשקה של המשחק God of War II. ברלוג ציין שהמשחק יתמוך ברזולוציה של 1080p (עם יציאת המשחק, הדבר השתנה ל-720p), ובגיימפאדים מסוג Sixaxis בעלי תכונות מתקדמות להטיה ורטט. דבריו פורסמו לפני הכרזתם של גיימפאדים מסוג DualShock 3, מה שגרם לבלבול מכיוון שגיימפאד מסוג Sixaxis לא תמך ברעידות. במהלך כנס מפתחי המשחקים של שנת 2009, צוות הקריאייטיב ציין שתכונת ההטייה של Sixaxis תוסר מהמשחק מכיוון ש"לא היה יכול למצוא הזדמנות טובה ואפקטיבית להשתמש בתכונות אלה במשחק".

שמונה חודשים לתוך תהליך הפיתוח של המשחק, ברלוג עזב את אולפני סנטה מוניקה עבור הזדמנויות אחרות. החליף אותו בתפקיד סטיג אסמוסן, ששימש כארט דירקטור ומנהל אמנותי בשני המשחקים הראשונים בסדרה. בראיון למגזין IGN, אסמוסן ציין שלברלוג "הייתה השפעה עצומה על המשחק", ואף על פי שעזב את התפקיד, השניים שוחחו מספר פעמים והוא "לקח מספר רעיונות ממנו", אך לא היה כל שיתוף פעולה מלא ורשמי ביניהם. הוא ציין גם שדייוויד ג'ף "ביקר באולפנים מספר פעמים" ושהם "עברו איתו על כמה חומרים כדי לקבל ממנו משוב". בשלב מוקדם של תהליך הפיתוח, כאשר ברלוג עדיין היה בצוות המפתחים, הוא הביע התעניינות במצב קואופרטיבי "אם נעשה משהו מעניין עם זה". אולם, בנובמבר 2009, אסמוסן אמר בראיון למגזין GamePro שאף על פי שנוהלו שיחות לגבי מצב מולטיפלייר, הוא אינו מתאים למשחק. לדבריו, "יש סיפור שאנחנו רוצים לספר וחוויה מסוימת שאנחנו רוצים להעביר, ומולטיפלייר לא מתאים לכך". בדצמבר 2009, תהליך הפיתוח היה בשלבי סיום.

בדצמבר 2008, חברת סוני הודיעה שהמשחק יהיה האחרון בסדרה. אולם, בינואר 2010, מנהל המשחקים של חברת סוני, ג'ון הייט, ציין בראיון למגזין Joystiq ש"בשעה ש-'God of War III' יסיים את הטרילוגיה, זה לא מרמז כלל על סופו של הזיכיון. נצטרך להיות זהירים מאוד לגבי מה נעשה בהמשך". אסמוסן ציין שהמשחק ייצא לשווקים עם מצב אתגרי רגיל ובעתיד ייתכנו מצבי משחק אתגריים נוספים עם האפשרות לתוכן להורדה. במרץ 2009, נודע שחברת סוני מבקשת משוב מהשחקנים לגבי הוצאת מהדורה מיוחדת לאספנים. ואכן, באוקטובר 2009 יצאה המהדורה האולטימטיבית לאמריקה הצפונית, בעוד מהדורת הטרילוגיה האולטימטיבית יצא מעט לאחר מכן להפצה מוגבלת באירופה, אוסטרליה וניו זילנד. תוכננה הוצאה מיוחדת ליפן, אחרי שוועדת המדרוג העניקה למשחק דירוג Z (למבוגרים בלבד), וזאת אחרי ששני המשחקים הקודמים היו מותאמים לבני 17 ומעלה.

### היבט טכני של תהליך הפיתוח
אסמוסן ציין שאחד האתגרים הגדולים בפיתוח המשחק עבור קונסולת פלייסטיישן 3 היה "המורכבות של כל דבר": מטלות פרטניות כמו עיצוב עריפת ראשו של הליוס היו יכולות להיארך כשנה, משום "שרמת הפירוט הייתה כה גבוהה ועדינה, שהיא דרשה את התערבותן של מספר מחלקות". הוא הוסיף שיכולות החומרה של פלייסטיישן 3 איפשרו גמישות מסוימת ביצירת הדמויות ובתקשורת שלהן עם סביבתן. מידול דמותו של קראטוס במשחקי הפלייסטיישן 2 דרש שימוש בכ-5,000 פוליגונים, בעוד בפלייסטיישן 3 נדרשו כ-20 אלף פוליגונים - מספר גבוה יחסית, אך עדיין נמוך מכמות הפוליגונים שנדרשה להרכיב דמויות אחרות, כמו דמותו של נייתן דרייק במשחק Uncharted 2: Among Thieves (35,000 פוליגונים). הארט דירקטור קן פלדמן העיר על כך שכמות הפוליגונים לא הייתה הגורם היחידי, אלא רמת פירוט טקסטורה בין היתר לדמותו הריאליסטית של קראטוס. המפתחים השתמשו בטכנולוגיה חדשה של מיפוי משולב כדי להוסיף ריאליזם לדמות הבסיסית, ובנוסף גם הגדילו את טווח האנימציה (כמו תנועות שרירים הכוללים ורידים נראים לעין ואנימציות פנים). כל הפרוטגוניסטים הראשיים זכו לאנימציה ידנית, וזאת משום שהדבר היה אפקטיבי יותר לאנימטורים מאשר לכידת תנועה בסיסית. זאת ועוד, תנועות הפנים של השחקנים הוקלטו באמצעות מערכת לכידת תנועה שמשתמשת במטריצת תמונה. לצורך יצירת אנימציה לשיער ובגדים, המפתחים יצרו קוד אנימציה משני, שנקראת "סימולציה דינמית" ואיפשרה לקונסולה עצמה לחשב את הדרך בה הדמות צריכה להיראות. חומרת הקונסולה מאפשרת למתכנתים ליצור תנועה בדרך שהייתה לוקחת שעות רבות קודם לכן.

מנוע המשחק של "God of War III" הוא אותו מנוע משני המשחקים הקודמים. המפיק הבכיר באולפני סנטה מוניקה, סטיב קייטרסון, ציין שצוות המפתחים היסב את מנוע המשחק של God of War II לקונסולת פלייסטיישן 3 ומהירותו הייתה גדולה יותר. כל מה שקראטוס עשה במשחקים הקודמים ניתן היה לבצע בקונסולה החדשה, כך שכל מה שנותר לעשות היה לעצב תוכן חדש. בתהליך הפיתוח, מחלקת הקידוד ההחליפה את רכיבי הפלייסטיישן 2 באלה של פלייסטיישן 3 - ביניהם הרינדור, מערכת החלקיקים ומערכת ההתנגשות. פלדמן ציין שבעוד הם השתמשו מחדש במנוע של God of War II, הבסיס למשחק השלישי היה חדש לגמרי. בתקופה שבין תערוכת E3 2009 לבין הוצאת המשחק, נוספה החלקת קצוות משוננים (morphological anti-aliasing), שלדבריו של המעצב הגרפי בן דיימונד שיפר בצורה דרסטית את קצוות האובייקטים, חסך זמן רב בקצב פריימים ושיפר את מחזוריות עיבוד הנתונים. בהמשך דבריו, דיימונד הוסיף שגם מערכות לעומק שדה, טשטוש תנועה, קרני שמש קריפסקולריות והשתברות התווספו או שופרו בַּמהירות ובַּאיכות.

אסמוסן שיער שאורך המשחק הממוצע נע בין 10 ל-20 שעות משחק, "תלוי עד כמה טוב אתה כגיימר". תסריט המשחק הוא באורך 120 עמודים, ומספר היריבים על המסך גדל מ-15 שהיו במשחקים קודמים ל-50, המקסימום האפשרי. לצורך תאורת המשחק, נעשה שימוש בפלאג-אין Turtle מאת Illuminate Labs עבור תוכנת Maya. מנהל הפיתוח של אולפני סנטה מוניקה, קריסטר אריקסון, מציין שלמשחק יש טעינה חלקה יותר, ללא מסכי טעינה וללא דרישות התקנה בדיסק הקשיח. האנימטור ברונו ולסקז מחברת סוני ציין שבשעה ששני המשחקים הקודמים כללו סצנות סינמטיות בגרפיקה תלת־ממדית, לא יהיה כל זכר לתלת־ממד אמיתי וכל הסצנות הסינמטיות נוצרו בעזרת מנוע המשחק. קדימון משחקיות המשחק הוצג לראשונה בערוץ הטלוויזיה של GameTrailers ב-11 בפברואר 2010, והציג זוויות מצלמה חדשות, כאשר המצלמה מתרחקת במהלך הקרבות של קראטוס, ובקרבות האחרונים עם זאוס ופוסידון נעשה שימוש במצלמה ממבט ראשון. לדברי מנהל הטכנולוגיה של אולפני סנטה מוניקה, טים מוס, המשחק מנצל כ-35 ג'יגהבייט של דיסק הבלו-ריי. תקציב המשחק נאמד בכ-44 מיליון דולרים ובצוות המפתחים עבדו כ-132 מתכנתים ואנימטורים.

מספר שחקני דיבוב שבים לדובב את דמויותיהם ממשחקים קודמים, ביניהם טרנס ס. קרסון כקולו של קראטוס, ארין טורפי כקולה של אתנה, קורי בורטון כקולו של זאוס, דבי דריברי כקולה של קאליופה וגוונדולין יאו כקולה של ליסנדרה. סוזן בלייקסלי, שדיבבה שתי דמויות במשחק הראשון מדובבת את קולה של גאיה. גרג אליס, אשר דיבב דמויות שונות במשחק קודם, דיבב את קולו של הרמס. ריפ טורן, מלקולם מקדואל, קריספין פרימן ונטלי לנדר הצטרפו לצוות המדובבים כקולותיהם של הפייסטוס, דדלוס, הליוס ופנדורה. לויד שר ונולאן נורת', שדיבבו את קרונוס והאדס, הוחלפו בג'ורג' בול וקלנסי בראון, בהתאמה. גדעון אמרי החליף את פרד טטשיורה כקולו של פוסידון, בעוד זה האחרון שב לדובב את דמותו של טיפון. קווין סורבו נבחר לדובב את דמותו של הרקולס בעקבות הדמות שגילם בסדרת הטלוויזיה הרקולס: המסעות המופלאים. הופעות הקמע כוללות את אדריאן ברבו כקולה של הרה, אפריל סטוארט כקולה של אפרודיטה, מארק מוזלי כקולו של המלך מינוס, סיימון טמפלמן כקולו של פריתיוס ואלייג'ה ווד כקולו של דימוס, אחיו של קראטוס. לינדה האנט, שדיבבה במשחקים הקודמים את גאיה, הופיעה בתפקיד אורח כקריינית הסיפור בראשיתו.

## הוצאה ושיווק
סרטון דמו ראשון של המשחק נחשף בתערוכת E3 2009, ובו נראה קראטוס מטפס על הר אולימפוס ונלחם נגד לגיונרים אולימפיים, קנטאור, כימרה וקיקלופ. בין היתר, הוא עורף את ראשו של הליוס, נפגש עם פרסס, רוכב על גבי הרפיות ומשתמש בלהבי אתנה ובכלי נשק חדשים - הקסטוס מנמאה והקשת של אפולו. ב-28 באוקטובר 2009, חברת סוני אינטראקטיב שלחה אימיילים לחברי PlayStation Network עם קוד הפעלה לגרסת הדמו של המשחק. כיומיים לאחר מכן, חנות הקמעונאות גיימסטופ החלה לספק שוברי קוד ללקוחות שביצעו הזמנה מוקדמת של המשחק. כמו כן, עותקים מוקדמים של גרסת האוסף God of War Collection כללו קוד שובר כדי להוריד את גרסת הדמו, ומהדורת ה-Blu-ray של הסרט "מחוז 9" כללה את גרסת הדמו וכן סרטון מאחורי הקלעים להפקת המשחק. ב-25 בפברואר 2009, חברת סוני שחררה את גרסת הדמו להורדה בחנות פלייסטיישן באירופה ובאמריקה הצפונית. מעט לפני יציאתו של המשחק, מגזין Eurogamer פרסם מאמר שמשווה בין הגרפיקה של גרסת הדמו לבין זו של המוצר הסופי ומציין שישנו שיפור בתאורה וקיים טשטוש תנועה ריאליסטי יותר.

לפני צאתו, המשחק זכה לקמפיין שיווק נרחב, שהחל בתחילת שנת 2008 עם תמונת לוגו של פלייסטיישן 3 המוקף באומגה היוונית בסופו של המדריך למשחק God of War: Chains of Olympus. כמה חודשים לאחר מכן, קדימון ראשון של המשחק הוקרן במסיבת העיתונאים של תערוכת E3. קדימון שני הוקרן לקראת סוף השנה בטקס פרסי משחקי הווידאו של Spike TV. ובעקבותיו יצא קדימון "רשמי" בפברואר 2009. קדימון נוסף יצא עם יציאתו הרשמית של המשחק.

### מהדורות מיוחדות
המשחק יצא באמריקה הצפונית ב-16 במרץ 2010, ב-18 במרץ באוסטרליה, ב-19 במרץ באירופה וב-25 במרץ ביפן. באוקטובר 2009, אולפני סנטה מוניקה הכריזו על גרסה אולטימטיבית למשחק God of War III, שתהיה זמינה להזמנה מוקדמת באמריקה הצפונית. המארז כולל תעתיק של תיבת פנדורה, ספר אמנות של המשחק במהדורה מוגבלת ותוכן להורדה מחנות פלייסטיישן, אשר כולל את מצב "אתגר הגלות", תלבושת הדומינוס של קראטוס, הסרט התיעודי "God of War: Unearthing the Legend", פסקול משחקי הטרילוגיה ואת המיני-אלבום "God of War: Blood & Metal". מהדורה מוגבלת של הגרסה האולטימטיבית לטרילוגיה יצאה באירופה, אוסטרליה וניו זילנד וכללה בנוסף לתכני הגרסה האולטימטיבית גם את אוסף God of War Collection, ארבע תלבושות נוספות לקראטוס וכן גלויות על המשחק. באירופה יצאה גם מהדורת באנדל של קונסולת פלייסטיישן 3 בנפח 250GB, הכוללת את המשחק God of War III. ערכת מדיה מיוחדת של המשחק הכוללת מארז מיוחד ותוכן בלעדי חולקה לעיתונאים באזורי PAL, וחלקם ניתנו כפרסים באתר האירופאי של פלייסטיישן בשבוע האחרון של מרץ 2010. ביפן, המשחק יצא בשתי מהדורות - גרסה עצמאית ומהדורת הטרילוגיה. זו האחרונה כללה את דיסק המשחק, את האוסף God of War Collection, ספר אמנות וסקין של קראטוס.

בהזמנות המוקדמות של המשחק, כמה חנויות קמעונאות כמו אמזון, גיימסטופ, GameCrazy ו-Play.com כללו סקינים בלעדיים לתלבושות של קראטוס, ביניהם האפולו, הלוחם הנשכח ופנטום הכאוס. הזמנות מוקדמות של GameStop כללו פוסטר בגודל 43X61 ס"מ, חתום על ידי האמן אנדי פארק ורישום להגרלה "תקנאו באלים". חנות הקמעונאות סבן אילבן חילקה פוסטרים של המשחק להזמנות המוקדמות ומכרה משקאות ברד בכוסות God of War III. כוסות אלו יחד עם בקבוקי מאונטיין דיו כללו קודים שהקלדתם באתר החברה איפשרה קבלת תוכן להורדה של המשחק, כולל סרטון מאחורי הקלעים, טפטים לשולחן העבודה, תוכן בלעדי לפלטפורמת PlayStation Home וסקין בלעדי של קראטוס - שריון מורפיאוס.

בדצמבר 2009, אולפני סנטה מוניקה קיבלו סרטוני משוב מהשחקנים כדי לקבוע מי מהם יהיה המעריץ האולטימטיבי. 18 הנרשמים הטובים ביותר נכללו בכותרות הסיום של הסרט התיעודי God of War: Unearthing the Legend, וכל הזוכים זכו בעותק של המהדורה האולטימטיבית בידי צוות המפתחים. חברת סוני וערוץ הטלוויזיה Spike TV ארגנו תחרות "הטיטאן האחרון שעומד", בה הזוכים מעל גיל 21 יוכלו לשחק במשחק לפני השקתו. ערוץ היוטיוב של Spike TV, GameTrailers, שידר את התחרות ב-15 במרץ 2010, והזוכה בה זכה בקונסולת פלייסטיישן 3 מותאמת מראש בסגנון God of War III. שבוע לפני השקת המשחק, צוות המפתחים פרסם את סיפור הרקע של קראטוס באתר הרשמי של God of War, תחת הכיתוב "הדרך לאולימפוס".

ב-20 במרץ 2010, מכונית מרוץ נאסקאר מסדרת O'Reilly Auto Parts Series - המשתתפת במירוץ בריסטול מוטור ספידוויי בבריסטול, טנסי - נצבעה בסגנון המשחק God of War III וחנות גיימסטופ. באפריל, רשת הבידור המקוון Machinima פרסמה חמישה סרטוני אמנות מהמשחק בחנות פלייסטיישן, המלווים בראיונות עם צוות המפתחים. בהמשך, נוצר ליין אקשן פיגר לדמויות God of War III בידי DC Unlimited.

בשל הצלחת המכירות של המשחק - שעקפו את קודמו - הוא נכלל בליין 'הלהיטים הגדולים של פלייסטיישן 3'. כדי לחגוג את הוספתו לליין הלהיטים הגדולים, אולפני סנטה מוניקה ארגנו תחרות שנמשכה ב-4 במרץ ועד 1 באפריל, שבה המעריצים יוכלו לפרסם עיצוב מקורי של המפלצת האולטימטיבית ולזכות באחד מתוך שלוש פרסים - מהדורת עבודות אישית, מיוחדת או בגרסת אוגדן של ספר האמנות The Art of God of War III, בחתימת צוות המפתחים. ב-28 באוגוסט 2012, המשחק יצא באמריקה הצפונית יחד עם האוספים "God of War Collection" ו-"God of War: Origins Collection" תחת השם "God of War Saga" - חלק מליין האוספים של סוני.

למשחק יש 36 גביעים, המוענקים לשחקנים על הישגיהם (כמו "Releasing the Floodgates" על הריגת פוסידון). כשהשחקנים משיגים גביע פלטינום, ניתן להם קישור לאתר spartansstandtall.com, שהפך ב-4 במאי 2010 לאתר הרשמי של God of War: Ghost of Sparta - המשחק הבא בסדרה והשני לקונסולת המשחקים הניידת PlayStation Portable. עותקים מוקדמים של המשחק (כמו גם עותקים דיגיטליים באירופה) כללו שובר להורדת דמות אחיו של קראטוס, דיימוס, כתלבושת לשימוש במשחק God of War III.

### תוכן להורדה
ב-2 בנובמבר 2010 יצא לחנות פלייסטיישן באנדל שכלל את סקין תלבושת הדומינוס של קראטוס ואת מצב אתגר הגלות - שעד כה נכללו בבלעדיות רק במהדורה האולטימטיבית ובמהדורת הטרילוגיה האולטימטיבית. הבאנדל היה זמין להורדה בחינם עבור מנויי PlayStation Plus, שיכלו לקבל את הסקינים פנטום הכאוס והלוחם הנשכח אם רכשו תוך זמן מוגבל את שני המשחקים הראשונים. כל תלבושות הבונוסים שהוזמנו מראש - האפולו, הלוחם הנשכח ופנטום הכאוס, כמו גם שריון מורפיאוס השיווקי של סבן אילבן - שוחררו בהמשך גם הם לחנות הפלייסטיישן.

### רימאסטר
**God of War III Remastered** הוא היסב בהפרדה גבוהה שיצא לקונסולת פלייסטיישן 4 ב-14 ביולי 2015 באמריקה הצפונית, ב-15 ביולי באירופה ובאוסטרליה וב-17 ביולי בממלכה המאוחדת. מנהל הקריאייטיב קורי ברלוג ציין שפיתוחה של גרסת הרימאסטר היא לרגל חגיגות עשור לקיומו של זיכיון המשחקים. החברה שעבדה על ההיסב היא Wholesale Algorithms, ולמשחק הייתה רזולוציה ב-1080p וקצב פריימים של 60fps. גרסה זו של המשחק כללה מצב תמונה, שמאפשר לשחקנים ללכוד תמונות מסך, לערוך אותן ולשתף את הרגעים הגדולים שלהם.

### רימייק
ב-12 בפברואר 2026, פורסם בבלוג פלייסטיישן שאולפני סנטה מוניקה עובדים על רימייק לטרילוגיה המקורית של "God of War" עבור קונסולת פלייסטיישן 5, וזאת לרגל 20 שנות קיומו של זיכיון המשחקים.

### פסקול

בסוף חודש מרץ ותחילת חודש אפריל 2010 יצא פסקול המשחק, בהלחנתם המשותפת של ג'רארד ק. מרינו, רון פיש, מייק רייגן, ג'ף רונה וכריס ולאסקו. הפסקול שוחרר להורדה דיגיטלית יחד עם המהדורה האולטימטיבית ומהדורת הטרילוגיה האולטימטיבית. מהדורת CD של המשחק יצאה ב-30 במרץ על ידי סוני אינטראקטיב ו-Sumthing Else. הוא הוקלט על ידי סימפוניית סקייווקר מבית ג'ורג' לוקאס ומקהלת הסימפוניה הלאומית של צ'כיה. כל מלחין הוסיף אסתטיקה משלו לפסקול. כך למשל, המוזיקה של מרינו הייתה אפלה ומלאת ריתמיקה תוך שימוש בכלי הקשה, ופיש תרם מוזיקה שהקנתה תחושה של חוסר תקווה ואווירה קודרת. בראיון למגזין Game Music Online, מייק רייגן ציין שאף על פי שיתר המלחינים השתמשו בנעימות של האחרים, הם לא שיתפו פעולה אחד עם השני. הוא ציין שהשותפות המלאה הייתה עם קלינט בג'קיאן, מפקח המוזיקה הבכיר בסוני, וצוותו. בתהליך הפיתוח של המוזיקה, רייגן ציין שהמלחינים עשו מחקר מלודי מעמיק יותר מאשר במשחק הראשון. הפקת הפסקול נעשתה תחת הסכם משחקי הווידאו החדש של הפדרציה האמריקנית למוזיקאים, והודות לחזונה של חברת סוני ותמיכתה, המלחינים יכלו להקליט את עבודתם באופן מקומי ובעזרתם של כמה מהמוזיקאים הטובים ביותר בעולם. בראיון לבלוג פלייסטיישן, קלינט בג'קיאן תיאר את ההרכבים המוזיקליים השונים שהקליטו את הפסקול - אזור כלי הנשיפה היה "הגיטרה המובילה", אזור המקהלה העניק למשחק את התחושה האפית, כלי המיתר היו עומק הצליל וכלי ההקשה היו הבסיס עליו מונח הכל.

מגזין הביקורות Square Enix Music Online העניק לפסקול המשחק ציון של 9 מתוך 10, ושיבח את התזמורת באומרו שמדובר בנעימות הטובות ביותר בסדרה עד כה. ערוץ G4 שיבח את איכות הפסקול, ושהקומפוזיציות היו מלאות עוצמה ופנטסטיות כמוזיקה שעומדת בפני עצמה. מגזין Tracksounds העניק לפסקול ציון 6 מתוך 10, באומרו ש"אף על פי שהיה חסר בפסקול העידון והאישיות שהיו יכולים להבדיל אותו מקודמיו ולהעניק לו ייחודיות מסוימת, הרי שהוא ממלא את ההבטחה להביא תערובת רועמת וזועמת של צלילים שאפשר להרוג איתה את האלים". בטקס משחקי הווידאו של Spike TV לשנת 2010, הפסקול היה מועמד בקטגוריית המוזיקה המקורית הטובה ביותר.

## קבלה וביקורות

המשחק "God of War III" זכה לשבחים וביקורות חיוביות, לפי אתר הביקורות Metacritic, וקיבל ממוצע משוקלל של 92% בהתבסס על 101 ביקורות. אדם ססלר ממגזין X-Play העניק למשחק ציון 5 כוכבים מתוך 5, וציין ש"המשחק מסיים את הטרילוגיה בטון גבוה במיוחד", וכי הוא "משלב את כל התכונות הטובות ביותר שלו יחד לחוויה יוצאת מן הכלל". כריס רופר ממגזין IGN העניק למשחק ציון 9.3 מתוך 10 וציין שהמשחק למעשה מגדיר מחדש את המונח 'קנה מידה' במשחקי הווידאו, וזאת כשגודל הטיטאנים הוא גדול יותר משלבים שלמים בכל משחק אחר. מייק ג'קסון מהמגזין הרשמי של פלייסטיישן העניק למשחק ציון 9 מתוך 10 וקרא למשחק הגדול ביותר בזיכיון עד כה, ובמקרה ומדובר במשחק האחרון בסדרה, "המשחק נותן לגיבור הקשוח ביותר של פלייסטיישן את הפרידה שהוא ראוי לה".

מאט ליאון ממגזין 1Up העניק למשחק ציון A בסקלת הדירוג A-F, ומציין שהמשחקיות היא מגוונת כש"אתה רואה, רוכש ומשתתף במשהו חדש מעבר לכל פינה". לדבריו, כל כלי נשק מוסיף עומק למערכת הקרבות. כריסטיאן דונלן ממגזין Eurogamer העניק למשחק ציון 9 מתוך 10, וציין ש"מערכת הקרבות, הזרימה החלקה של השלבים וקצב ההתקדמות של בוסים וחידות הגיון נותר לרוב כפי שהיה, אך הכל גדול יותר, מפואר יותר ומורכב יותר. הוא שיבח את הגישה החופשית לכלי נשק, ואמר שקל מאוד להחליף ביניהם במהירות. טום מק'שיאה ממגזין GameSpot העניק למשחק גם ציון 9 מתוך 10, באומרו שהקרבות וקנה המידה קיבלו דחיפה גדולה יותר מבעבר, מה שיצר חוויה כה ממוקדת וכיפית שקשה להניח למשחק, או אפילו לשכוח ממנו. הוא מוסיף ואומר שללא קשר לאלמנטים החוזרים במשחק, הברוטליות של הקרבות היא אחד האספקטים המהנים ביותר במשחק. ג'ו ג'ובה ממגזין Game Informer העניק למשחק ציון 10 מתוך 10 ותיאר את המשחק כ"חוויה ויסרלית, ברוטלית ועמוקה", ושקראטוס הוא המלך הבלתי מעורער של הז'אנר. ג'קסון, לעומתו, מציין שההיכרות עם המשחקיות הבסיסית מקנה למשחק תחושה פחות מיטבית. לדברי רופר, שניים מתוך שלושת כלי הנשק המשניים דומים ללהבים העיקריים. אמנם יש להם כוחות ייחודיים ומהלכים מעט שונים, אך למעשה הם אותו דבר.

עלילת המשחק זכתה לביקורות מעורבות. ערוץ GameTrailers, שהעניק למשחק ציון 9.2 מתוך 10, ציין שסיפור המשחק גורם למיתולוגיה היוונית להיות מעניינת יותר. פיל הורנשואו ממגזין GameFront ציין שלמשחק היה פרוטגוניסט אכזר יתר על המידה, ושהמשחק ציפה שהשחקנים יתבוססו באותם סבל ואלימות כמו קראטוס. לדברי דונלן, הסיפור הוא הכי פשוט שיכול להיות. מק'שיאה מציין, שאף על פי שהסיפור לא מתקדם אלא רק לקראת הסוף, הוא "נהפך לעוצמתי ומרגש בדרכים שלא ניתן לצפות להן, ומוביל לסיום מלהיב שמצליח לפרוט על רגשות שונים ומספק סגירת מעגל למעשייה האפית הזו". לעומתם, ג'ובה מצא שלסיום הסיפור לא הייתה כל התגלות או התפתחות.

ג'קסון ציין שגרפיקת המשחק טובה כמו זו של המשחקים Killzone 2 או Uncharted 2: Among Thieves, אם לא יותר. לדברי ג'ובה, עבודת המצלמה מרשימה הרבה יותר מזו של סטודיו Naughty Dog במשחק Uncharted 2. רופר ציין שהמשחק "מציג ויזואליות מרשימה מאוד שלא נראתה עד כה במשחק וידאו. במיוחד קראטוס, ככל הנראה הדמות המרשימה ביותר אי פעם במשחקי וידאו". לדברי GameTrailers, השלבים מעוצבים במקצועיות רבה, וקנה המידה שבמשחק הוא ההישג הוויזואלי המשובח ביותר עד כה.

### מכירות
במהלך השבוע הראשון ליציאתו, המשחק מכר קרוב ל-400 אלף עותקים, בכך עבר את היקף המכירות של קודמו. נכון לחברת מחקר השוק NPD Group, המשחק מכר כ-1.1 מיליון דולרים בארצות הברית עד לסוף מרץ 2010, בכך הפך לנמכר ביותר לאותו חודש. היקף המכירות שלו לחודש הראשון להשקתו היו גבוהים בכ-32 אחוזים. עד ליוני 2012, המשחק מכר כמעט 5.2 מיליון עותקים ברחבי העולם - מתוכם 2.8 מיליון באמריקה הצפונית, כ-2 מיליון באזורי PAL וקרוב ל-418 אלף ביפן ובאסיה.

עד לסוף השבוע הראשון להשקתה, גרסת הרימאסטר הגיעה למקום התשיעי במכירות בממלכה המאוחדת. לכל חודש יולי 2015, גרסת הרימאסטר שניתנה להורדה מחנות פלייסטיישן הגיעה למקום שביעי במכירות כותרי פלייסטיישן 4. נכון ליוני 2023, גרסת הרימאסטר מכרה קרוב ל-4 מיליון עותקים.

### פרסים והוקרה
המשחק "God of War III" זכה בפרס "המשחק המצופה ביותר לשנת 2010" בטקס פרסי משחקי הווידאו של Spike TV של שנת 2009. בטקס שנערך כשנה לאחר מכן, המשחק זכה בקטגוריות "משחק הפלייסטיישן 3 הטוב ביותר", "הגרפיקה הטובה ביותר", וקראטוס קיבל את פרס "הקשוח הגדול ביותר". מועמדויות נוספות כללו את "משחק השנה", "משחק הפעולה-הרפתקאות הטוב ביותר", "המוזיקה המקורית הטובה ביותר" ו"דמות השנה (קראטוס)". פרסים נוספים כוללים את "משחק הפעולה-הרפתקאות" של GameTrailers, "משחק הפעולה הטוב ביותר" של GameSpy, "משחק הפלייסטיישן 3 הטוב ביותר" של Game Revolution, ו"המשחק הבלעדי לפלייסטיישן 3 הטוב ביותר" של Shacknews. בטקס פרסי BAFTA של האקדמיה הבריטית לאמנויות הקולנוע והטלוויזיה לשנת 2011, המשחק זכה בקטגוריית "ההישג האמנותי הטוב ביותר", ולמועמדויות בקטגוריות הפעולה והמשחקיות.

בטקס ההישגים האינטראקטיביים לשנת 2011, שנערך מטעם האקדמיה לאמנויות ולמדעים אינטראקטיבים, המשחק זכה בקטגוריית "ההישג האמנותי הטוב ביותר", עם מועמדויות נוספות ל"משחק השנה", "משחק הפעולה של השנה", "הישגים בניהול אמנותי", "הישגים בעיצוב חזותי" ו"ביצוע הדמות הטוב ביותר" לשחקן טרנס ס. קרסון על גילום דמותו של קראטוס.

## קישורים חיצוניים

* God of War III, בפרויקט פאנדום
* 

## הערות שוליים

קטגוריה:משחקי וידאו משנת 2010
קטגוריה:משחקי פעולה-הרפתקאות
קטגוריה:משחקי Hack and slash
קטגוריה:משחקי פלייסטיישן 3
קטגוריה:משחקי פלייסטיישן 4
קטגוריה:משחקי וידאו שפותחו בארצות הברית
קטגוריה:נקמה באמנות